**Vejledning til formidlingstilbudet:**

**Formidlingskuffert til de mindste**

**-En have, du tror, du kender**

**Målgruppe:** Børn i vuggestue eller dagpleje og deres voksne

**Varighed:** Besøg på egen hånd

**Læreplanstemaer:** ”Kommunikation og sprog”, ”Kultur, æstetik og fællesskaber” og ”Natur og science”.

**Pris:** Gratis?

**Formidlingstilbuddet underbygger at børnene:**

* Møder H.C. Andersens tilgang til naturen, på et niveau, der passer til dem
* Kan undres, fortrylles og blive nysgerrige sammen med deres voksne
* udvikler sprog, der bidrager til, at børnene kan forstå sig selv, hinanden og deres omverden (pædagogisk mål)
* får en kulturel oplevelse, både som tilskuere og aktive deltagere, som stimulerer børnenes engagement, fantasi, kreativitet og nysgerrighed (pædagogisk mål)
* får konkrete erfaringer med naturen, som udvikler deres nysgerrighed og lyst til at udforske naturen og som giver børnene mulighed for at opleve menneskets forbundethed med naturen (pædagogisk mål)

**Formidlingskufferterne**

I Ville Vaus læringsunivers har vi 2 formidlingskufferter til børn i vuggestuealderen og deres voksne. ”Snikke-snakke-kufferterne” indeholder forskelligt understøttende formidlingsmateriale, som dagplejere eller vuggestuepædagoger på benytte, når de besøger museet og ikke mindst museets eventyrlige have.

Materialerne kan benyttes frit og kræver ingen vejledning. Materialerne kan på forskellig vis understøtte fordybende samtaler imellem de mindste og deres voksne og hjælpe de små på vej i deres opdagelse af naturen.

Kufferterne indeholder:

* En snikke-snakke-bog (bogen er skrevet med udgangspunkt i Andersens eventyr og i et sprog, så selv de mindste kan snakke med)
* Små figurer af dyr og insekter – med et twist
* Reflektionsbilleder
* Småbørnsvenlige forstørrelsesglas

I kan booke formidlingskufferterne **her**

**Baggrund**

Formidlingskufferterne kan sagtens benyttes uden vejledning. Den voksne og børnene kan gå på opdagelse i kufferterne og bruge materialerne i den videre opdagelse af museets have.

Her er noget baggrundsinformation om både formidlingskufferterne og Samtale-bogen.

**Formidlingskufferter**

De to kufferter, hvis indhold overlapper en del, har et lidt forskelligt fokus i materialerne. Krible-krable-kufferten har fokus på have og insekter og Snikke-snakke-kuffert har fokus på samtale og eventyr. Indholdet i kufferterne tager udgangspunkt i H.C. Andersens eventyr, men ikke i traditionel forstand. De refererer til Andersens tilgang til digtning og til hans relation til sine læsere. De vækker børnenes nysgerrighed stimuleres og understøter en legende stemning mellem børnene og de voksne, samt børnene imellem. Børnenes spontane udtryk og feedback på materialerne er udgangspunktet for spændende og nærværende samtaler mellem de mindste museumsgæster og deres voksne. Begge kufferter taler Andersens sprog i legen med grænserne mellem virkelighed og fantasi og mellem natur og eventyr. Eksempelvis har sommerfuglelarven et sut i munden, sneglen hygger sig indenfor i sin stue og der er vendebilleder, hvor et barn og et dyr længes efter hver sin drøm.

**Samtale-bog**

Samtalebogen kan udleveres ved indgangen til gæster med helt små børn, men findes også i begge formidlingskufferter. Den understøtter formidlingen af Andersens eventyr i museet, men kan sagtens læses uafhængigt af omgivelserne. Sætningerne i bogen er korte og præcise, så de voksne ikke bindes op på for meget tekst. På den måde er der plads til børnenes spontane opdagelser og ytringer. På Andersensk vis stiller den skarpt på forskellige perspektiver, og på barnets forståelse af sig selv og andre i forhold til teksten og udstillingen.

Udråbsordene og lydordene i bogen er ord Andersen ofte bruger i sine eventyr. Samtidig er de udvalgt ud fra listen over de 100 første ord, som danske børn lærer. Nogle står på listen, andre har samme lydlige kvaliteter som dem på listen og kan derfor med stor sandsynlighed gentages af helt små børn. De andre sætninger er skrevet ud fra de semantiske og lydlige kvaliteter, der er i danske børns første 500 ord og i deres tidlige receptive ordforråd – altså ord de forstår. Den skaber derfor gode forudsætninger for samtaler om museet og bogen med børn i vuggestuealderen. Sprogudviklingen støttes yderligere, da der er illustrationer knyttet til ordene, samt når ordene bruges i sammenhænge som er umiddelbart meningsfulde for børnene. Gentagelse af ordene i forskellige sammenhænge, er også gavnligt i forhold til sprogtilegnelsen.

Bogen er illustreret med billeder lavet af børn på billedskolen.